РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/110-22

7. септембар 2022. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 7. СЕПТЕМБРА 2022. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Милица Обрадовић, Весна Недовић, Милија Милетић, Драган Јовановић, Момир Стојилковић, Дијана Радовић, Дејан Булатовић, Зоран Сандић, Мирослав Алексић, др Ненад Митровић, Сања Марић, Раде Баста и Милован Јаковљевић.

Седници су присуствовали заменици чланова Одбора: Никола Бокан (заменик Верољуба Матића) и Момчило Вуксановић (заменик Јелисавете Вељковић).

Седници није присуствовао члан Одбора: Арпад Фремонд, нити његов заменик.

Седници су присуствовали представници Министарства пољопривреде, шумарства и водопривреде: Жељко Радошевић, државни секретар, Ненад Катанић, помоћник министра, Ненад Вујовић, помоћник министра, Емина Милакара, директор Управе за ветерину, Наташа Милић, директор Републичке дирекције за воде, Саша Стаматовић, директор Управе за шуме, Бранко Лакић, директор Управе за пољопривредно земљиште, Небојша Милосављевић, директор Управе за заштиту биља, Марко Кесић, директор Управе за аграрна плаћања.

Пре почетка расправе о тачкама дневног реда, усвојен је записник прве седнице Одбора, која су одржана 1. септембра 2022. године, у тексту у коме је и предложен.

Одбор је једногласно ( 16 за ) усвојио следећи

Д н е в н и р е д

1. Разматрање Информације о раду Министарства пољопривреде, шумарства и водопривреде за други квартал 2022. године (број 02-630/22-1 од 25. августа 2022. године).

Прва тачка дневног реда - Разматрање Информације о раду Министарства пољопривреде, шумарства и водопривреде за други квартал 2022. године

На почетку седнице присутнима се обратио Жељко Радошевић, државни секретар у Министарству, који је поздравио све присутне и пожелео им успешан рад у предстојећем сазиву, а затим је дао реч представницима министарства који ће одговарати на питања која се односе на Информацију.

Емина Милакара, директор Управе за ветерину, је рекла да је наша земља изашла из вакцинација (нодуларни дерматитис, плави језик, класична куга свиња), осим за живину, а то се надомешта нашим ветеринарима, активним и пасивним надзором на афричку кугу свиња. Затим, биосигурносни упитник је припремљен за наше ветеринаре који ће обилазити сва домаћинства и упитник ће се радити кроз одређену базу. Такође, попис свиња ће се обављати два пута годишње. Наша земља се добро бори са афричком кугом свиња која је присутна код нас од 2019. године. Ни једна лабораторија не испитује ГМО у месу, већ се испитивање ради у производима од меса на сојин протеин. Саопштила је да се 15. септембра очекује инспекција ЕК за извоз јаја на европско тржиште и извоз живинског меса. Затим, наша земља је добила занемарљив статус на болест лудих крава. Што се тиче увоза свињског меса, у решењима о условима увоза, ветеринарско-санитарним условима, стоји да се не увози месо старије од шест месеци од момента замрзавања, док је рок употребе 12 месеци за замрзнуто месо.

Бранко Лакић, директор Управе за пољопривредно земљиште, је рекао да се поступци комасације не одвијају динамиком којом бисмо ми желели, 2021. године је потрошено само 52% средстава одвојених за комасацију, а 2020. године само 35% средстава је потрошено за ту намену. Урађен је потпуно нов Закон о комасацији у сарадњи са Републичким геодетским заводом. Сам поступак лицитације државног пољопривредног земљишта је потпуно дигитализован. Аналогни процес више не постоји и локалне самоуправе више не спроводе поступак јавног надметања на начин како је то рађено раније. Управљање државним земљиштем је у претходном мандату Владе потпуно дигитализовано, и то на начин да је обезбеђена максимална транспарентност овог поступка, тако што сваки грађанин може на сајту Управе за пољопривредно земљиште, на посебном геопорталу да добије информацију о свакој појединачној парцели у државној својини. Такође, може се видети статус сваке парцеле у државном власништву. Формално правно, странац не може да буде власник пољопривредног земљишта, док је изменама Закона о пољопривредном земљишту, држављанима ЕУ омогућено да под одређеним, строгим условима, постану власници земљишта.

Небојша Милосављевић, директор Управе за заштиту биља је истакао да је ЕУ 2019. године донела нову регулативу из области здравља биља и која је подигла стандарде и услове увоза садног материјала, али и другог биља у ЕУ. Забрањен је увоз за одређене биљне врсте трећим земљама, односно ван ЕУ. Међу прве три земље смо аплицирали за увоз садног материјала јабучастог воћа. Такође, одбрањен је досије који је достављен у ЕУ за леску, а у процесу је одобравање досијеа за коштичаво воће. Шумарски факултет је преузео да ради досије за украсно биље. Затим, извоз у Руску Федерацију по питању воћарске производње иде сасвим добро.

Марко Кесић, директор Управе за аграрна плаћања, је рекао да су исплаћени сви административно уредни захтеви за директне подстицаје за 2021. годину. По његовим речима, могу бити отворени само они захтеви који нису уредни. Што се тиче мера руралног развоја, ту постоје захтеви који треба да се обраде. Премије за млеко се уредно исплаћују квартал за квартал. Тренутно смо на 85% реализације буџета везано за руралне мере. Управа очекује да буде ефикаснија увођењем е-аграра од следеће године. Е-аграр ће дигитализовати три највеће мере - тов, генетику и подстицаје по хектару, што обухвата 90% захтева.

Наташа Милић, директор Републичке дирекције за воде, је рекла да је Абу Даби фонд основан 2014. године, док је његова реализација почела 2016. године, а рок завршетка пројекта је планиран за крај 2025. године. По њеним речима, до сада је завршено 11 пројеката, 18 је у току, док ће још два пројекта бити уговорена до краја ове године. До краја 2025. године планирано је да наводњавамо нових 100.000 хектара , Биће обезбеђене довољне количине квалитетне воде за наводњавање пољопривредних поршина.

Ненад Катанић, помоћник министра, је истакао да је опредељење свих претходних министара да све мере које су дефинисане Законом о подстицајима буду у оптицају сваке године, што је иначе тешко са буџетом са којим располажемо. Министарство покушава да се изађе у сусрет свим заинтересованим пољопривредницима који се пријаве, тако да се често обавезе преносе и на следећу годину. Такође, формирана је радна група за ПИО и здравствено осигурање пољопривредника и радна група која ће се бавити темом професионалног пољопривредника.

На крају седнице, Жељко Радошевић, државни секретар, је рекао да иако Влада три године ради у отежаним условима изазваним пандемијом, наша земља ће имати довољно хране. Такође, указао је на злоупотребе коришћења агрокартице којом је омогућена повлашћена цена горива за пољопривреднике. Тренутна криза са млеком је краткорочна и биће брзо решена, као што је решен и проблем са шећером пре месец дана.

У дискусији су учествовали и постављали питања представницима министарства: Маријан Ристичевић, Милија Милетић, Мирослав Алексић, Милован Јаковљевић, Дејан Булатовић, Драган Јовановић, Зоран Сандић, др Ненад Митровић и Сања Марић.

Одбор је већином гласова (11 за, 3 уздржана, 2 није гласало), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за други квартал 2022. године и одлучио да јe прихвати.

Пошто других питања и предлога није било, седница је закључена у 14,15 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић